कौन किसका चेला था, कहना मुश्किल है, लेकिन दुनिया की निगाह में अदनान खाशोगी चंद्रास्वामी के चेले थे। अपने गुरू के दिल्ली में अंतिम संस्कार के तेरहवें दिन लंदन में खाशोगी भी चल बसे। गुरू 66 की उम्र में गए और शिष्य 82 की उम्र में इस मंगलवार को सिधारे। खाशोगी के जाने ने 26 बरस पहले 1991 की फरवरी के अंतिम दिनों की याद दिला दी, जब वे दिल्ली आए थे। हथियारों के अंतरराष्ट्रीय सौदागरी के उनके किस्सों की कुख्याति चंद्रास्वामी के सौजन्य से भारतीय गलियारों में भी अपने चरम पर थी। ऐसे में अपने दो बेटों–मुहम्मद और उमर–के साथ जब खाशोगी का निजी डीसी-10 विमान ठिठुरती दिल्ली में उतरा तो सियासी माहौल में लपटें उठने लगीं।